钦定古今图书集成/方舆汇编/职方典/第1384卷
## 钦定古今图书集成/方舆汇编/职方典/第1384卷

| 钦定古今图书集成 方舆汇编 第一千三百八十四卷 |

| |

钦定古今图书集成方舆汇编职方典

第一千三百八十四卷目录

琼州府部纪事

琼州府部杂录

琼州府部外编

职方典第一千三百八十四卷

《汉书武帝本纪》：“元鼎五年夏四月，南越王相吕嘉反，
杀汉使者及其王王太后。秋，遣伏波将军路博德出
桂阳，下湟水；楼船将军杨仆出豫章，下浈水；归义越
侯严为戈船将军，出零陵，下漓水；甲为下濑将军，下
苍梧。皆将罪人江淮以南楼船十万人。越驰义侯遗
别将巴蜀罪人，发夜郎兵，下牂柯江，咸会番禺。六年
冬十月，南越破春，得吕嘉首。驰义侯遗兵未及下，上
便令征西南夷平之，遂定越地，以为南海、苍梧、郁林、
合浦、交阯、九真、日南、珠厓、儋耳郡。”〈注〉应劭曰：二郡在
大海中，崖岸之边，出真珠，故曰珠厓。儋耳者，种大耳
渠率，自谓王者，耳尤缓，下肩三寸。张晏曰：《异物志》，“二
郡在海中，东西千里，南北五百里。珠厓，言珠若崖矣。
儋耳之云，镂其颊皮，上连耳匡，分为数支，状似鸡肠，
累耳下垂。臣瓒曰：《茂陵书》，珠厓郡治瞫都，去长安七
千三百二十四里；儋耳去长安七千”三百六十八里。
领县五。师古曰：“儋音丁甘反，字本作瞻；瞫音审。”
《贾捐之传》：“初，武帝征南越，元封元年，立儋耳、珠厓郡，
皆在南方海中洲居，广袤可千里，合十六县，户二万
三千馀。其民暴恶，自以阻绝，数犯吏禁，吏亦酷之，率
数年一反，杀吏，汉辄发兵击定之。”自初为郡，至昭帝
始元元年，二十馀年间，凡六反叛。至其五年，罢儋耳
郡，并属珠厓。至宣帝神爵三年，珠厓三县复反。反后
七年，甘露元年，九县反，辄发兵击定之。元帝初元元
年，珠厓又反，发兵击之，诸县更叛，连年不定。上与有
司议大发军，捐之建议以为不当击。上使侍中、驸马
都尉、乐昌侯王商诘问，捐之对奏。上以问丞相御史，
御史大夫陈万年以为当击，丞相于定国以为：“前日
兴兵，击之连年，护军都尉、校尉及丞凡十一人，还者
二人，士卒及转输死者万人以上，费用三万万馀，尚
未能尽降。今关东困乏，民难摇动，捐之议是。”上迺从
之。遂下诏曰：“珠厓虏杀吏民，背畔为逆。今廷议者或
言可击，或言可守，或欲弃之，其旨各殊。朕日夜惟思
议者之言，羞威不行，则欲诛之，狐疑辟难，则守屯田，
通于时变，则忧万民。夫万民之饥饿，与远蛮之不讨，
危孰大焉！且宗庙之祭，凶年不备，况乎辟不嫌之辱
哉！今关东大困，仓库空虚，无以相赡，又以动兵，非特
劳民，凶年随之。其罢珠厓郡。民有慕义欲内属，便处
之；不欲，勿彊。”珠厓由是罢。
《吴志·大帝本纪》：赤乌五年：“秋七月，遣将军聂友及陆
凯为儋耳太守，以兵三万讨珠厓、儋耳，斩获有功，迁
凯为建武校尉。”

《全琮传》：“赤乌九年，琮迁右大司马左军师，为人恭顺，
善于承颜纳规，言辞未尝切迕。初，权将围珠厓及夷
州，皆先问琮。琮曰：‘以圣朝之威，何向而不克？然殊方
异域，隔绝瘴海，水土气毒，自古有之。兵入民出，必生
疾病，转相污染，往者惧不能反，所获何可多致？猥亏
江岸之兵，以冀万一之利，愚臣犹所不安’。权不听。军”
行经岁，士众疾疫，死者十有八九，权深悔之。

《陆逊传》：“孙权欲遣偏师取夷州及珠厓，皆以谘逊。逊
上疏曰：臣愚以为四海未定，当须民力以济时务。今
兵兴历年，见众损减，陛下忧劳圣虑，忘寝与食，将远
䂓夷州，以定大事。臣反复思惟，未见其利。万里袭取，
风波难测，民易水土，必致疾疫。今驱见众，经涉不毛，
欲益更损，欲利反害。又珠厓绝险，民犹禽兽，得其民
不足济事，无其兵不足亏众。今江东见众，自足图事，
但当畜力而后动耳。昔桓王创基，兵不一旅，而开大
业，陛下承运，拓定江表。臣闻治乱讨逆，须兵为威；农
桑衣食，民之本业，而干戈未戢，民有饥寒。臣愚以为
宜育养士民，宽其租赋，众克在和，义以劝勇，则河、渭
可平，九有一统矣。”权遂征夷州，得不补失。

《府志》：“宋大明中，合浦大帅陈檀归顺，拜龙骧将军。四
年，檀表官军征讨未附，乃以檀为高兴太守，将军如
故。遣前朱提太守费沈、龙骧将军武期率众南伐，并
通珠厓道，无功，辄杀檀而反，沈下狱死。
隋开皇六年十一月辛酉，珠厓人王万昌举兵作乱，
遣陇西太守韩洪讨平之。”

《唐书》：韦执谊为郎，掌诸职方观图，至岭南，辄瞑目，令
左右撤去。及为相，所坐堂有图不就省。既易旬，试观
之，厓州图也。以为不祥，恶之，贬死。

逊处之。”普不答。后符为上言廷美事，普即以符知春
州，岁馀卒，多逊亦贬死于崖。

《孙公谈圃》：琼、崖四州在海岛上，中有黎戎国，其族散
处，无酋长，多沉香药货。余靖知桂州时，吴蒙为司户，
管内机宜文字，以卒五百安抚黎民，蒙谓此不足以
立功，即深入其地，反为掩杀。蒙下马请降，戎得蒙，待
之甚厚，以女妻之。而蒙有子在琼州，令以银五千星
造两缾赎之。戎得缾甚喜，遂放蒙还。

岛上水出黎戎，饮四州人少忤其意，即毒其上流，故
鲜能入其巢穴。国初时有一节度使，忘其名姓，王不
悦于赵普，因使讨之。王有智术，使士卒以铁底为袜，
入其地，多所斩馘。至今国中一石，戎过之，必惧而再
拜，相传王节度曾坐其上。

南海有飞鸟，自空中遗粪于舟，秽不可闻。丁谓之贬
崖，鸟虽翔而粪不污。至崖，尽纵所乘牛马于山林间
数年，一夕皆集，无遗者，翌日遂有“光州”之命。

《类聚》：丁谓谪崖州，常谓客曰：“天下州郡孰为大？”客曰：
“京师也。”谓曰：“不然，朝廷宰相为崖州司户为大矣。”闻
者绝倒。

《宋史苏轼传》：“轼贬琼州别驾，居昌化。昌化故儋耳地，
非人所居，药饵皆无有。初僦官屋以居，有司犹谓不
可。轼遂买地筑室，儋人运甓畚土以助之。独与幼子
过处，著书以为乐，时时从其父老游，若将终身。徽宗
立，移廉州。”

《遁斋闲览》：东坡自南海还，过润州，州牧故人也。出郊
迓之，因问海南风土人情如何，东坡云：“风土极善，人
情不恶。某初离昌化时，有十数父老皆携酒馔，直至
舟次相送，执手泣涕而去。”

《可谈》：琼管四郡在海岛山，士人未尝有登第者。东坡
谪儋耳，与琼人姜唐佐游，喜其好学，与一联诗云：“沧
海何曾断地脉，白袍端合破天荒。”东坡语姜云：“俟他
日有验，当续成篇。”

《府志》：苏颍滨云：“吾兄子瞻谪居儋耳，琼州进士姜唐
佐往从之游，子瞻爱之，赠之诗曰：‘沧海何曾断地脉，
白袍端合破天荒’。且告之曰：‘异日登科，当为子成此
篇’。后崇宁二年正月，随计过汝阳，以此二句相示。时
子瞻之丧再逾岁矣，览之流涕，念君要能自立，而莫
与终此诗者，乃为足之云：‘生长茅间有异芳，风流稷’”
下古诸姜。适从琼莞鱼龙窟，秀出羊城翰墨场。沧海
何曾断地脉，白袍端合破天荒。锦衣不日千人看，始
信东坡眼力长。

《宋史崔与之传》：“与之授广西提点刑狱，遍历所部，至
浮海，巡珠崖，秋毫无扰，州县而停车裁决，奖廉劾贪，
风采凛然。珠崖地产苦䔲，民或取叶以代茗，州郡征
之，岁五百缗。琼人以吉贝织为衣衾，工作皆妇人，役
之有至期年者，弃稚违老，民尤苦之。与之皆为榜免
其他利病，罢行甚众。琼之人次其事为《海上澄清录》。”
《府志》：胡铨初在新州，梦谒赵相鼎，久之不出，仰视屋
宇皆尘埃，取帚欲扫而觉，及至吉阳军裴氏之庐，乃
赵公故所寓也。又尝梦见黎母，后十年乃迁崖州。李
参政光以诗送公云：“梦里分明见黎母，生前定合到
朱耶。”朱耶即珠崖也。

胡铨自谪福州、新州、崖州凡二十年。孝宗即位，召还，
除兵部侍郎。《杨诚斋诗》云：“高卧崖州二十年，黑头去
国白头还。”

《通志》：金明县人。为道士，自称“白云片鹤。”宣和初游汴，
见赵鼎，大呼曰：“中兴名相！”人惊异之。他日又遇鼎，曰：
“吉阳相逢。”后鼎绍兴五年为相，有重名，晚窜吉阳，忽
与白云相见，白云曰：“忆畴昔之言乎？公将归矣。”未几，
鼎果卒。

《明外史》：“洪武元年，征南将军廖永忠平广东。九月，改
琼州乾宁安抚司为琼州府，崖州吉阳军、儋州万安
军俱为州，隶琼州府；南建州为定安县。”

六年五月，儋州宜伦县民陈昆六等作乱，攻陷州城。
六月，广东指挥使司奏言：“近儋州山贼乱，已调兵剿。
其儋、万二州山深地旷，宜设兵卫镇之。”诏置儋、万二
州守御千户所。

《琼州志》：“洪武癸丑，贼陷儋城，指挥张仁领军削平大
邨、七方等寇。厥后儋之寇首符那钦及峨底、落梅、新
洋等峒，拒杀官军，指挥张信，千户方顺张德节以次
收捕。”

《府志》：“天顺四年十一月十一日，邵瑄窃发据城，瑄后
所千户邵伟男兄玉袭故瑄欲借职掌印指挥石鉴
不允。瑄赴军门报效，又阻之，且令窃盗戴毛、许清、周
邝供攀。瑄积憾，乘本卫官军外调李翔领军镇化州，
石政领军欲往石城，周元领军采珠，城池空虚，同毛
等夜半越城谋杀鉴不获，杀其子，夺卫印，遂据郡城”
称伪号，封党与，州县皆震动，驰报守备高廉，都指挥
安福，统指挥李翔等，闰十一月初二日于大西门对
敌，贼众走散，随追往铺前宾宰驿至水泡黎峒，剿平之。十二月班师，遣千户张政解首级献俘。

《明外史》：“天顺五年，敕两广巡抚叶盛言：海南贼五百
馀，占据城池，可远驰至琼，相机抚捕，忽使滋蔓。”
《府志》：“琼与雷接境，饥岁，人多流食，天顺间尤甚。任守
孜赈济极周尽，至形之歌诗。后流民辞归，皆感泣。成
化初，又流至蔡中浩款之亦厚，至有乐土而忘归者。
韩都御史雍委官招抚，还籍复业者凡数百人。
郡城北壕”水深碧，时喷泼有一物在中。成化初一夕，
乘风雨而腾，坠于文昌抱虎海岸。郡使人绘其形，似
蒲牢而非蒲牢。四足拳肉，无指爪，圆头巨尾，鳞仰贮
水，击之喊声如牛。今濠淤浅矣。

《通志》：海和尚人首鳖身，足差长而无甲。舟行遇者率
虞不利。弘治初，督学韦彦质将视学琼州，陆行至徐，
闻方登海舟，此物升，蠲首而蹲，举舟皆泣，谓有鱼腹
之忧，议将禳之。彦质方严，人不敢白也。诘旦抵琼，留
十许日，试事毕，泛海而还，若履平地。后迁福建宪副，
考终于家。语曰：“妖不胜德。”

嘉靖四年四月，琼山虹落。知府王俨、唐翱、举人岑英
家皆在城西，虽不同日，而红绿光耀无异。其起止仅
覆屋，非若常虹亘天，有顷而散。

《府志》：“嘉靖十六年，琼州诸生应试渡海归，见一神立
于水面，约长丈馀，朱发长髯，冠剑伟异。众俯伏，神迤
逦而去。次日二舟复见，诸生怪之。少顷风大作，舟覆，
并死于海。”

“嘉靖中，临高有兽如豕，黑色花文，自黎山出演武场，
乡人逐至东门，获之。识者以为黎叛之兆，后果然。”
《通志》：“嘉靖十七年七月朔日，会同里洞村前，忽见田
中风号木喷烟腾声旋转轰烈，疾如飞电，上有飞蜓
万千。乡中老幼过客观者以万计。初疑为鬼风，俄而
过山嘴，田禾草木林叶如故。复下田溪，声势愈烈，飞
草”飏泥，散乱满空。少顷，雷声微吼，与势交振。阴云四
下，叆叇下际。未几而化，田中寂然。仰目视之，微见半
身及尾数丈，翱翔于空中，始知其为龙起云，因改里
洞村为“起龙村。”二十四年六月二十五日，东潭一物
嶐起，喷水自蔽。在田者熟视，见其首尾鳞角，屡起屡
踣，盘旋久之。后有一龙自潭口逆而上，垂尾相拽以
升，偃木覆舟，不可胜纪。

《府志》：“佛子岭，嘉靖二十一年，忽坠一石六尺，大震声
如雷，抵岭脚，复逆转上四十馀步。”

二十八年，儋州南头营山有大石自山顶徐行而下，
迹如古道。

万历二十三年，琼山那社都登迈三军村山石或自
剖开，中有小石方形如拇如指者数十颗相连，流出
不绝，久之乃巳。

铜铫石，在那社都博落溪中。有大石横过其下，有六
岩水注其中。有声如旱，闻则雨、雨闻则晴。乡人祀其
神曰“铜铫大王。”遇旱，祷之辄应。

《交广二州记》：“珠崖在大海中南极之外，吴时复置太
守，住徐闻县，遥抚之，是以谓之极外。”

《述异记》：“睡草出海南，见之则令人睡，一名醉草，亦呼
为《懒妇箴》。”

《水经注》·《山海经》曰：“离耳国、雕题国，皆在郁水南。”《林邑
记》曰：“汉置九郡，儋耳预焉。民好徒跣耳广垂以为饰，
虽男女亵露，不以为羞。暑亵薄日，自使人黑，积习成
常，以黑为美，《离骚》所谓元国矣。”然则儋耳即离耳也。
王氏《交广春秋》曰：“珠崖、儋耳二郡，与交州俱开，皆汉
武帝所置。大海中南极之外，对合浦徐闻县，清朗无”
风之日，迳望珠崖，州如囷廪大，从徐闻对渡，北风举
帆，一日一夜而至，周回二千馀，径度八百里，人民可
十万馀家，皆殊种异类，被发雕身，而女多姣好，白晳，
长发美鬓，犬羊相聚，不服德教。儋耳先废，珠崖数叛，
元帝以贾捐之议，罢郡。杨氏《南裔异物志》曰：儋耳俱
在珠崖，分为东蕃，故《山海经》曰“在郁水南也。”

《长庆录》：“琼州在南荒大海中居，广袤千里，海角中见
大星数十，皆非常见之星，经”所有也。

《广志》：“珠崖人皆巢居珠崖”，传曰：“男女皆椎紒，或披发
徒跣。”紒音髻，今黎俗住木栏是也。

《北户录》：“儋州出红蟹，大小壳上多作十二点，深胭脂
色”，其壳与“虎蟹堪”作叠字。

《酉阳杂俎》：“木饮州、珠崖一州，其地无泉，民不作井，皆
仰树汁为用。”

越人习水，必镂身以避蛟龙之患。今南中绣面老子，

顽健。居人多养鸡，往往飞入官舍，今且作祝鸡翁。”
《容斋随笔》：唐韦执谊自宰相贬崖州司户刺史，命摄
军事，行推牒词云：“前件官久在朝廷，颇谙公事，幸期
佐理，勿惮縻贤。”当时传以为笑，然犹未至于挫抑也。
卢多逊罢相，流崖州，知州有牙校为子求婚，多逊不
许，遂侵辱之，将加害，不能已，卒与为婚。绍兴中，胡邦
衡铨窜新州，再徙吉阳。吉阳即珠崖也。军守张生亦
一右列指使，遇之亡状，每旬呈必令囚首诣廷下，邦
衡尽礼事之，至作《五十韵诗》为其生日寿：“性命之忧，
朝不谋夕。”是时黎酋闻邦衡名，遣子就学。其居去城
三十里，常邀致入山，见军守者荷枷絣西庑下，酋指
而语曰：“此人贪虐巳甚，吾将杀之，先生以为何如？”邦
衡曰：“其死有馀罪，果若此，足以洗一邦怨心。然既蒙
垂问，切有献焉。贤郎所以相从者为何事哉？当先知
君臣上下之名分。此人固无状，要之为一州主，所谓
邦君也。欲诉其过，合以告海南安抚司，次至广西经
略司，俟其不行，然后讼于枢密院，今不应擅杀人也。”
酋悟，遂释之，令自书一纸引咎，乃再拜而出。明日邦
衡归，张诣门悔谢，殊感再生之恩，自此待为上客。邦
衡以隆兴初在侍从，录所作《生日诗》示仲兴文安公，
且备言昔日事，乃知去天万里，身陷九渊，“日与死迫”，
古今一辙也。

《冷斋夜话》：东坡在儋耳，有姜唐佐从乞诗。唐佐，珠崖
人，亦书生。东坡借其手中扇，大书其上曰：“沧海何曾
断地脉，珠崖从此破天荒。”又《书司命宫杨道士息轩》
曰：“无事此静坐，一日是两日。若活七十年，便是百四
十。黄金不可成，白发日夜出。开眼三十秋，速于驹过
隙。是故东坡老，贵汝一念息。时来登此轩，望见过海”
席家山，归未得，题诗寄屋壁。有《禁女插茉莉，嚼槟榔，
戏书姜秀郎几间》曰：“暗麝著人簪茉莉，红潮登颊醉
槟榔。”其放如此。

《辍耕录》：“琼州一水，南北有两伏波将军庙，世人莫明
其故。尝考之《史记》及《东汉书》，盖汉元鼎五年，卫尉路
博德为伏彼将军，出桂林下汇水，不特马援为伏波
将军也。”

《蓬窗续录》：“朐䏰，琼州地名，音屈忍，或以为蚯蚓也。琼
多此物，故名。或又曰蚌也。”两字皆从月，是物月之精
也。旁句忍者，月如句，如刀环，而是物生也。

《月出丛谈》：“海南人取沉香、速茄、南旋风诸香，每数人
合伙，裹半月干炒，相与深入山中求之，或一二日即
得之，或半月不得，徒手归者，亦有命也。有香之处，即
有蚁封，高二三尺，随挖之，则其下必有异香。”大抵沉
香为多，亦有深入㐌人境内。中州水晶，皆为玩好。彼
处五指山傍，满山皆是，望之如雪，而光彩过之，人取
以为假山。有至高丈馀者，亦不足异也。

《春明梦馀录》：“琼州居浮海中，周二千馀里。中有黎母
山，绝峻五峰，诸蛮盘踞，号黎人。最中者为生黎，不与
州人交。其外为熟黎，杂耕州地。原姓黎，后多姓王及
符。熟黎之产，今半为湖广、福建奸民亡命。又南、恩、藤、
梧、高、化征夫利其土，占居之，各称峒酋。成化来，副使
涂裴有犁庭之计，渐就编差。弘治、永、符、南蛇之乱，连”
郡震警，其小丑漫突，无时而息。故欲拔其根株，可编
甲食土，或迁置高雷，湖广奠籍之，亦可。

琼州东畔水道，文昌之铺前，清澜，会同之调懒，乐会
之博敖，万州之运塘，南山之李村，崖之临川诸港，不
可泊舟。其西畔水道，澄迈之东水，临高之博浦，儋之
洋浦，昌化之乌泥，感恩之抱罗，崖之保平诸港，有湾
汊，俱可泊舟。

《府志》：汉贾捐之建议弃珠崖，内云“制南海以为八郡。”
是始元无儋耳，已并属珠崖矣。《西域传》：“武帝睹犀巿
布、玳瑁，则建珠崖七郡。”是初元又弃珠崖矣。
永乐中，万州土官王惠起黎兵，挖引多辉溪水，得一
鼓，长三尺，面围五尺，凸二寸许，沿边皆蝌虬，各御线
抵脐，束腰奓尾，若今之杖鼓。击之声如鹅鹳，闻数十
里。凡鼓形声未有如是其怪远者。顷文昌人挖得一
铜铳。长筒扁腹奓底。响亦七八十里。其声雄震如雷
霆。

崖州东八十里抱劝村，二石形如蛇头。旧传村地初
荒野，峒首罗练猎闻犬吠，往视，见二蛇头出地，将箭
插地，祷曰：“若许村此，三日簳应笋。”次以榖埋地，曰：“如
灵”，三日谷亦实。后皆验，遂村此。今石尚存。

万安州，宋太宗时常献六眸龟，今万州也。然钦江实
产之。偶因见《岭海杂记》有载“六目龟出钦州，只两眼，
馀四目乃斑纹金黄花，圆长中黑，与真目并排，皆正
不偏。仔细辨认，方知为非真目也。”

成化丁未迁府治，采铁力木于永安，截一大者为柱，
中特空窾藏一活蟹。建江有一石，群匠度取。阶磉中
藏一小窍，忽击烈而焰耀如电，匠皆晕仆。又雷破一
大竹节，中有迹，蜿蜒如蛇状，是无须而生者，必怪毒。
郡境多椰树，虽绝大无阴，然以枝高叶丛，多蓄蛇虫精毒，故岁数招震击。

石井在文昌县北五十里南溪都中。有红白二龟，祷
旱，红出则雨，白出则否。

鲤鱼潭在澄迈县南三十里林表村。深碧中有异鱼
如鲤，身首稍圆，不下千百数。以饭投之，始则如掌大
者群食，再投则盈尺或二三尺者出食，人不敢取。水
虽漫，鱼不离处。间有随水出者，人获而剖之，血流满
地，烹之成水，祷雨随应。上有“圣母祠。”

《通志》：琼临高县西十里有昆邪山。建武二年，村民王
氏者二人，长曰祈，次曰律，与乡人王居杰猎于山，憩
石上，祈为石所吞啖，居杰三引刀不解，祈被吞未尽，
有间忽作声曰：“我为昆邪天神，隐此石室，后若祀我，
可用纯白三牲以祀。”言讫，遂浸入石中，不复见。
《元怪录》。夸郎者，陈珠崖太守洪子也。年二十，别处
一院，颇能言，常于野见翠鸟，命罗得之。袁甚好玩，忽
失所在。方咏诗，顾见双环婢子立在其左，曰：“袁郎此
篇，甚为佳妙，然未知我封郎能押剧韵。”袁曰：“汝是谁
家青衣，乃得至此？且汝封郎，可屈致之乎？”婢子曰：“翡
翠化身，游行为郎，罗得封郎，去此不远，但具主人之
礼。”少顷即至。袁乃命酒，具茶器，未移时，而封生已在
门外，遂延入，自称封衡，字平仲，温雅爽迈，博论子史，
宾主相得。袁曰：“足下高居，当垂见谕。”封生曰：“来日奉
邀，然非仆本居，赘于琅琊尔。”再三殷勤而别。明日辰
后，小童送书，袁郎策马从之。行可十里，宾馆弘敞。有
四人出宅，皆王氏昆弟也。设酒，珍馐万品，女娃十馀
人，丝竹并作。日晚，王氏昆弟醉寝。封生曰：“拙室有姨，
美淑善音，请君娶之。”袁曰：“但恐龙门下难为鱼耳。”封
生因入白，即出曰：“允矣，明日吉辰，便为迎日。”袁大悦。
明日，王氏昆弟陈设茵榻帷帐，赫然眩目。袁入，有青
衣持笺催妆后，篇咏甚多而不悉记。惟忆《咏花扇》诗
曰：“圆扇画方新，金花照席茵。那言灯下见，更值月中
人。”妻姝丽绝国。及后，班坐桐阴，封生鼓瑟，顾谓曰：“姨
夫岂无一言相赠？”袁即赋诗曰：“宝匣开玉琴，高梧消
烦暑，商弦一以发，白云飘然举。何必苍梧东。”激怀怨
湘浦，相与恣情，遂无归思。忽觉妻色惨然，又饬行装，
问封生。生曰：“丈人晋侍中王济也。久为阴道交州牧，
近改并州刺史，衡当随行。若足下以贤尊在此，不能
俱往，则当从此有终天之别。”其妻亦呜咽涕流，遂闻
外人呼声走出，回顾已茫然不复见一物。太守求不
得，已近一年。及归数月，犹惝恍，往往奔至前所，别无
所见，复涕泣而还，终岁乃如故。

《太平广记》：唐贞观初，析崖州地，立琼州于麻钗都。一
图：大江之滨，城垣治址俱具。廨宇初竖，一夕梁飞失
所向，后觅得之于今城，遂因定州治今卫基是。
《通志》：黄鬼子坟在花坑山南。相传宋时洪氏嫁黄家，
有孕病故，家人葬之。柩至花坑，天黑风起，柩陷地成
坟。后洪氏坟内生子，往店赊面哺之。店家索值，氏曰：
“我某家妇，岂少若值耶？”后赊之屡，店家径往其家索
之，公姑始觉，启坟得子，氏不复苏矣。故人名其子曰
“黄鬼子”，今子孙尚多人。

《府志》：“东湖在县东十五里博茂都。故老相传，昔有巨
室陷下为湖，水深黑，乡人建庙于侧，其中有银器，人
欲假，则具楮疏香酒告庙。少顷器浮出如数，用毕复
还，人以为常。后有以锡器易还者，竟日不沉，其人自
骇，以旧物还之，乃沉。自是不复出。宋末，乡之老者犹
然目击其事。”

龙宫潭在县南七十里保义西隅，都新安江中。旧传，
国初有一白牛，时没潭中，必倦喘而出。其主异之，乃
置刀于角。后复见一蛟，伤而浮起，乃知与蛟斗也。至
今风雨，忽有龙出没。旱魃，乡人往祷多验。

崖州北五里北厢豺狼村岭下有石，状如龟，长寻，阔
二尺。初在迁拖村前水边，夜每出，踏伤田禾，人厌之，
乃走此。寻踪获之，折其一，足迹今存。

白石乡北偏村紫荆井，泉清味甘，迥异他水，大旱不
涸。将雨，井石必先流。岁丰，井先有禾气。相传有老人
皓发童颜，坐于井上紫荆树下。至嘉靖初，复见群童
让之，自后绝迹。井虽在，而水味视前远矣。

儋州儋耳城旧在高麻都南滩浦，汉楼船将军杨仆
所筑，濒海每患风，一夕风雨交作，忽一妇人驱鬼工
持畚锸筑作声，至旦而城移今所矣。疑为诚敬夫人
洗氏也。